REPUBLIKANER: Bjørnar Moxnes leder partiet Rødt og 17. maikomiteen i Oslo. Foto: BRAGE ARONSEN

Motstander av kongehuset skal lede barnetoget forbi Slottet

Bjørnar Moxnes er republikaner på sin hals, og mener at kongehuset bør avvikles. Men i morgen skal han gå først i 17. mai-toget forbi Slottet og vinke til kongefamilien.

Oppdatert 16. mai 2017

Artikkelen er over tre år gammel

Lederen for partiet Rødt er også leder for 17. mai-komiteen i Oslo.

Vervet går på rundgang blant partiene i bystyret, og i år var det Rødts tur.

Derfor skal partileder Moxnes - som også er Rødts gruppeleder i Oslo - gå først i barnetoget sammen med ordfører og byrådsleder opp Karl Johan og forbi Slottet.

– Det tror jeg blir veldig hyggelig, sier den erklærte republikaneren til VG.

– Det vi feirer den 17. mai, er Norges selvstendighet og frihet. Det at vi er herrer i eget hus, er et budskap jeg stiller meg 100 prosent bak. Som sosialist har jeg en lang tradisjon for å kjempe mot fremmedstyre og mot unioner. Også den europeiske, sier han.

PS: Dette må du huske før 17. mai

Folkeskikk

Selv om han mener at monarkiet er en rest av eneveldet som vi kvittet oss med i 1814, kommer han til å vinke til kongen og hans familie på balkongen i morgen.

– Fordi jeg mener det må være mulig å være republikaner og ha folkeskikk på en og samme tid. Jeg vil bruke de resterende 364 dagene i året til å sloss for en republikk, men akkurat på 17. mai respekterer jeg tradisjonen med å gå forbi Slottet og hilse, sier han.

– Hvordan føles det?

– Det vet jeg ikke før i morgen. Til min fordel har jeg lang erfaring i å bli hørt på demonstrasjoner, så jeg blir sikkert hørt i morgen også. Helt opp til slottsbalkongen, sier han.

Slik blir været: 17. mai landet rundt

SLOTTSPLASSEN: Også republikaner Moxnes skal vinke. Foto: Espen Braata VG

Plikt

Selv om Bjørnar Moxnes kommer til å vinke med flagg, og rope hurra, understreker han at kongen ikke må tro at han har blitt monarkist.

– Andre partier hilser til kongen på landsmøtet. Det gjør ikke Rødt. Vi synger Internasjonalen og ikke Kongesangen. Men så lenge vi har monarkiet, og vervet som leder for 17. mai-komiteen går på rundgang, er det en del av min plikt å hilse til både Stortinget og Slottet når vi går forbi, sier Moxnes.

Han vet at han kommer til å marsjere i takt med Forsvarets Stabsmusikkorps, som er det første korpset i toget i morgen.

Helt siden han trådte sine barnesko i Nordstrand skolemusikkorps har det rykket i høyre og venstre fot når han har hørt korps i gatene.

– Jeg blåste kornett. Det låt nok ganske surt, men jeg lærte i alle fall å marsjere, sier han

Les også: Skjerpet sikkerhet rundt 17.maifeiring

Rekordmange skoler

I år er det nok en gang rekordmange skoler med i barnetoget i Oslo sentrum.

I fjor var det rekord med 119. I år er det enda flere. Elever fra hele 121 skoler skal gå forbi slottet og hilse kongefamilien på balkongen.

Lederen for 17.mai-komiteen er glad for oppslutningen.

– Jeg tror det norske folk slår ring om feiringen av friheten og selvstendigheten vår, sier han.

Her er rekkefølgen på Oslo-skolene barnetoget (ekstern lenke)

Moxnes påpeker at barnetoget i Oslo er et synlig bevis på samholdet vi deler 17. mai.

– Toget er fullt av unger med bakgrunn fra Tana og Ghana, ja hele verden, og med alle mulige religioner. Alle er like stolte over å ferie nasjonaldagen, uansett hvor de kommer fra. Dette samholdet er det viktig at ingen får ødelegge, sier han.

På sin Facebookside har Moxnes delt skjermdump fra Dagsrevyen i går, der en Oslo-elev ble intervjuet. Han siterer jenta i sin tekst:

«Man kan ikke gjemme seg i et rom bare fordi det er en viss sjanse for terror. Det er jo det terroristene ønsker, å gjøre folk redde.» Håper jeg ser henne og mange andre i toget 17. mai!

Publisert: 16.05.17 kl. 21:26 Oppdatert: 16.05.17 kl. 22:20

Les også